मुंबई. मनपा व जिला परिषद चुनाव के दौरान इलेक्ट्रॉनिक वोटिंग मशीन (ईवीएम) में कथित धांधली के मुद्दे को कांग्रेस बजट सत्र में जोरशोर से उठाएगी। पार्टी की योजना है कि सत्र के पहले दिन यानी सोमवार को ही इस मुद्दे पर सरकार को घेरा जाए। सूत्रों के अनुसार, कांग्रेस नेताओं की रणनीति है कि राज्यपाल के अभिभाषण के दौरान ही नारेबाजी शुरू कर इस ओर ध्यान आकर्षित किया जाए।
विधानसभा में नेता प्रतिपक्ष राधाकृष्ण विखेपाटील ने कहा कि इस मुद्दे को उठाने पर विचार किया जा रहा है। पार्टी सदन में कई मुद्दे उठाएगी। इनमें ईवीएम के साथ छेड़छाड़ भी एक है। बता दें कि ईवीएम से छेड़छाड़ और वोटिंग लिस्ट से लाखों मतदाताओं के नाम कटने को लेकर पिछले सप्ताह पुणे में राजनीतिक दलों का प्रदर्शन हुआ था। इसको लेकर नाशिक में एक उच्चस्तरीय समिति भी बनाई गई है।
उम्मीदवार को नहीं मिला खुद का वोट
ईवीएम में गड़बड़ी और मतदाताओं के क्रमांक न मिलने को लेकर मंबई में बवाल हो चुका है। भाजपा को छोड़ कर सभी पार्टीयों के नेता ईवीएम को लेकर लामबंद हुए हैं। मुंबई मनपा के वार्ड क्रमांक 90 से निर्दलीय उम्मीदवार श्रीकांत शिरसाट को शून्य वोट मिले। शिरसाट का कहना है कि मुझे कम से कम मेरा वोट तो मिलना चाहिए था। पर ईवीएम की गड़बड़ी से ऐसा नहीं हुआ।
सरकार पर ये आरोप भी
- पाटील ने कहा कि राज्य में अरहर, सोयाबीन व कपास के किसानों को बहुत कम कीमत मिल रही है। कई हिस्सों में खरीदी बंद है। सरकार ने व्यापारियों को किसानों को लूटने का लाइसेंस दे दिया है।
- राज्य में कानून व्यवस्था की स्थिति बिगड़ गई है। नगरसेवकों से लेकर पार्टी के कार्यकर्ताओं तक की हत्या हो रही है। आरोपी भाजपा से संबंधित हैं। सदन में सरकार से इस पर सवाल पूछा जाएगा। सामाजिक कार्यकर्ता नरेंद्र दाभोलकर और कॉमरेड गोविंद पानसरे हत्याकांड की जांच पर भी सरकार से जवाब मांगा जाएगा।
- धनंजय मुंडे ने कहा कि जलयुक्त शिवार योजना में भ्रष्टाचार हुआ है। इस योजना के जरिए केवल ठेकेदारों को फायदा पहुंचाया गया है।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva